  Майя Бывальцева Эгра ёросын куашкан калэ вуэм юртъёсын улӥсьёсты мукет интые выжтонэз чалкласа возёз Удмуртиысь Лэсьтӥськонъя, архитектурая но улон инты политикая министерство. Лэсьтӥськисьёс 2 юртэз азьвыл пусъем дырлы ӧз вуттэ. Со сярысь вераськон мынӥз 3-тӥ южтолэзе Эгра ёросэ Удмуртилэн тӧроез Александр Соловьёв вуылыку. Со куашкан калэ вуэм юртъёсын улӥсьёсты выжтыны чаклам коркаосты пуктон интыосы ветлӥз. 2015-тӥ арын 31-тӥ толсурозь Эгра ёросын 19 юртъёсысь 60 патеръёсын улӥсь муртъёсты выль интые поттыны кулэ вал. Со понна 3 корка пуктыны кутскизы. Соосты ар пумозь вуттыны пусъемын вал. Меньйыл гуртын юрт пумысен юанъёс ӧвӧл, нош ёрос центрын кыкезъя ик шугъяськонъёс кылдӥзы. Советской ульчаысь 133 номеро юртын 32 патер куашкан калэ вуэм коркаосын улӥсьёс понна чакламын. Кун ласянь солы 25 миллион 600 сюрс манет висъямын. Юрт 75 процентлы дась. Свободоы ульчаысь 61д номеро юртын 24 патер чакламын. Кун контрактлэн дуныз — 20 миллион манет. Корка 65 процентлы гинэ дась. Со дыре ик, кемалась быдэстэмын луыны кулэ ужъёс понна лэсьтӥськисьёслы ваньмыз сямен коньдон тыремын ни. Застройщикъёсын вераськыкуз Удмуртилэн тӧроез пусйиз, ёрос кивалтӥсьёс лэсьтӥськисьёсын ляб кусып возё шуыса. Кыказ ик учырын умойтэм ӵектосъёс быръемын, пусъем дырез чаклан рос-прос ӧй вал. Югдурез тупатон понна лэсьтӥськон ужъёсы мукет компаниосты кыскыны быгатозы. Тодэ вайытом, куашкан калэ вуэм юртъёсын улӥсьёсты мукет интые выжтон программаез быдэсъян ласянь шугъяськонъёс кылдэмын Глаз ёросын (125 патер ласянь) но Эгра ёрсын (60 патер). Тегъёс: Эгра корка улонинты АлександрСоловьёв  